Document ID: 32020D1075

Reference:
24.7.2020
GA
Iris Oifigiúil an Aontais Eorpaigh
L 240/1
CINNEADH (AE) 2020/1075 ÓN gCOMHAIRLE
an 26 Meitheamh 2020
maidir le tabhairt i gcrích an Chomhaontaithe i ndáil le sábháilteacht na heitlíochta sibhialta idir an tAontas Eorpach agus Rialtas Dhaon-Phoblacht na Síne
TÁ COMHAIRLE AN AONTAIS EORPAIGH,
Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2), i gcomhar le pointe (a)(v) den dara fomhír d’Airteagal 218(6) agus Airteagal 218(7) de,
Ag féachaint don togra ón gCoimisiún Eorpach,
Ag féachaint don toiliú ó Pharlaimint na hEorpa (1),
De bharr an mhéid seo a leanas:
(1)
Thar ceann an Aontais, rinne an Coimisiún Comhaontú i ndáil le sábháilteacht na heitlíochta sibhialta a chaibidil idir an tAontas Eorpach agus Rialtas Dhaon-Phoblacht na Síne (an “Comhaontú”) i gcomhréir le Cinneadh ón gComhairle an 7 Márta 2016 lena n‐údaraítear don Choimisiún tús a chur lei an gcaibidlíocht.
(2)
I gcomhréir le Cinneadh (AE) 2018/1153 ón gComhairle (2), síníodh an Comhaontú an 20 Bealtaine 2019, faoi réir a thabhairt i gcrích ar dháta níos déanaí.
(3)
Is gá socruithe nós imeachta a leagan síos maidir le rannpháirtíocht an Aontais sna comhchomhlachtaí arna mbunú leis an gComhaontú agus maidir le glacadh beart coimirce, iarrataí ar chomhairliúcháin agus beart chun oibleagáidí glactha a chur ar fionraí.
(4)
I gcomhréir le pointe (c) d’Airteagal 11(2) agus le hAirteagal 17(6) den Chomhaontú, tá an Comhchoiste arna bhunú le hAirteagal 11(1) den Chomhaontú (‘an Comhchoiste’) in ann leasuithe ar na hIarscríbhinní a ghabhann leis an gComhaontú a ghlacadh.
(5)
D’fhonn formheas na leasuithe ar na hIarscríbhinní a ghabhann leis an gComhaontú a éascú, ar leasuithe iad atá le glacadh ag an gComhchoiste, agus d’fhonn an baol nach mbeadh seasamh ag an Aontas maidir le leasuithe beartaithe a sheachaint, ba cheart a údarú don Choimisiún na leasuithe beartaithe sin a fhormheas thar ceann an Aontais faoi réir coinníollacha sonracha substainteacha agus nós imeachta.
(6)
Chun a áirithiú go ndéanfaidh an Coimisiún leasuithe a bheartaítear a dhéanamh ar na hIarscríbhinní a ghabhann leis an gComhaontú atá le glacadh ag an gComhchoiste a fhormheas i gcomhréir leis na coinníollacha a leagtar síos sa Chinneadh seo, ba cheart don Choimisiún na leasuithe beartaithe a chur faoi bhráid na Comhairle le haghaidh comhairliúcháin in am tráth sula mbeidh an cruinniú den Chomhchoiste ann ag a nglacfaí na leasuithe sin. Ba cheart do Choiste Bhuanionadaithe Rialtais na mBallstát (Coreper) measúnú a dhéanamh ar chomhréireacht na leasuithe arna gcur faoi bhráid na Comhairle ag an gCoimisiún.
(7)
Ba cheart an Comhaontú a fhormheas,
TAR ÉIS AN CINNEADH SEO A GHLACADH:
Airteagal 1
Leis seo, déantar an Comhaontú i ndáil le sábháilteacht na heitlíochta sibhialta idir an tAontas Eorpach agus Rialtas Dhaon-Phoblacht na Síne (an “Comhaontú”) a fhormheas thar ceann an Aontais.
Tá téacs an Chomhaontaithe i gceangal leis an gCinneadh seo.
Airteagal 2
Tabharfaidh Uachtarán na Comhairle, thar ceann an Aontais, an fógra dá bhforáiltear in Airteagal 17(1) den Chomhaontú (3).
Airteagal 3
1.   Is é an Coimisiún Eorpach, a mbeidh cabhair aige ó Ghníomhaireacht Sábháilteachta Eitlíochta an Aontais Eorpaigh (EASA), a dhéanfaidh ionadaíocht thar ceann an Aontais sa Chomhchoiste arna bhunú le hAirteagal 11(1) den Chomhaontú agus beidh na húdaráis eitlíochta, mar ionadaithe de chuid na mBallstát, ina theannta.
2.   Is í EASA, le cabhair ó na húdaráis eitlíochta sin a bhfuil baint dhíreach acu le clár oibre gach cruinnithe, a dhéanfaidh ionadaíocht thar ceann an Aontais ar an mBord Formhaoirseachta um Dheimhniúchán arna bhunú le Mír 3.1.1 d’Iarscríbhinn I a ghabhann leis an gComhaontú.
Airteagal 4
Beidh údarás ag an gCoimisiún, thar ceann an Aontais, leasuithe ar na hIarscríbhinní a ghabhann leis an gComhaontú arna nglacadh ag an gComhchoiste i gcomhréir le pointe (c) d’Airteagal 11(2) agus d’Airteagal 17(6) den Chomhaontú a fhormheas, a mhéid atá leasuithe den sórt sin i gcomhréir le gníomhartha ábhartha dhlí an Aontais, agus nach mbeidh aon mhodhnú ar na gníomhartha sin i gceist leo, faoi réir na gcoinníollacha seo a leanas:
(a)
Áiritheoidh an Coimisiún,, an méid seo a leanas maidir leis an bhformheas thar ceann an Aontais:
—
gur chun leasanna an Aontais é;
—
go gcomhlíonann sé na cuspóirí atá á saothrú ag an Aontas faoina bheartas um shábháilteacht eitlíochta agus a bheartas trádála;
—
go gcuireann sé leasanna mhonaróirí, thrádálaithe agus thomhaltóirí an Aontais san áireamh;
—
nach nbhfuil sé contrártha do dhlí an Aontais ná an dlí idirnáisiúnta;
—
i gcás inarb infheidhme, go dtacaíonn sé le feabhas a chur ar cháilíocht na dtáirgí aerloingseoireachta trí fheabhas a chur ar bhrath cleachtais chalaoiseacha agus mhíthreoracha;
—
i gcás inarb infheidhme, go bhfuil sé mar aidhm aige na caighdeáin a bhaineann le táirgí aerloingseoireachta a chomhfhogasú;
—
i gcás inarb infheidhme, nach gcruthaíonn sé bacainní ar an nuálaíocht; agus
—
i gcás inarb infheidhme, go n‐éascaíonn sé an trádáil i dtáirgí aerloingseoireachta.
(b)
Cuireann an Coimisiún na leasuithe atá beartaithe faoi bhráid na Comhairle in am tráth sula bhformheasfar iad.
Déanfaidh Coreper measúnú le féachaint an gcomhlíonann na leasuithe atá beartaithe na coinníollacha a leagtar síos i bpointe (a).
Déanfaidh an Coimisiún na leasuithe atá beartaithe a fhormheas thar ceann an Aontais ach amháin i gcás ina ndéanann roinnt Ballstát, arb ionann a líon agus mionlach blocála den Chomhairle i gcomhréir le hAirteagal 16(4) den Chonradh ar an Aontas Eorpach, agóid ina n‐aghaidh. I gcás ina bhfuil mionlach blocála den sórt sin ann, déanfaidh an Coimisiún, thar ceann an Aontais, na leasuithe atá beartaithe a dhiúltú.
Airteagal 5
1.   Féadfaidh an Coimisiún an ghníomhaíocht seo a leanas a dhéanamh:
(a)
bearta coimirce a ghlacadh i gcomhréir le pointe (b) d’Airteagal 5(1) den Chomhaontú,
(b)
comhairliúcháin a iarraidh i gcomhréir le hAirteagal 15(3) den Chomhaontú,
(c)
bearta a ghlacadh chun oibleagáidí cómhalartacha maidir le glacadh a chur ar fionraí agus chun fionraí den sórt sin a chealú i gcomhréir le hAirteagal 16 den Chomhaontú.
2.   Cuirfidh an Coimisiún in iúl don Chomhairle, luath go leor roimh ré, go bhfuil sé ar intinn aige gníomhaíocht a dhéanamh faoin Airteagal seo.
Airteagal 6
Tiocfaidh an Cinneadh seo i bhfeidhm ar dháta a ghlactha.
Arna dhéanamh sa Bhruiséil, an 26 Meitheamh 2020.
Thar ceann na Comhairle
An tUachtarán
A. METELKO-ZGOMBIĆ
(1)  Toiliú an 17 Meitheamh 2020 (nár foilsíodh fós san Iris Oifigiúil).
(2)  Cinneadh (AE) 2018/1153 ón gComhairle an 26 Meitheamh 2018, maidir le síniú, thar ceann an Aontais, an Chomhaontaithe i ndáil le sábháilteacht na heitlíochta sibhialta idir an tAontas Eorpach agus Rialtas Dhaon-Phoblacht na Síne (IO L 210, 21.8.2018, lch. 2).
(3)  Foilseoidh Ardrúnaíocht na Comhairle dáta theacht i bhfeidhm an Chomhaontaithe in Iris Oifigiúil an Aontais Eorpaigh.

Summary:
Comhaontú idir AE agus an tSín maidir le sábháilteacht san eitlíocht shibhialta
Comhaontú idir AE agus an tSín maidir le sábháilteacht san eitlíocht shibhialta
 
ACHOIMRE AR:
Comhaontú maidir le sábháilteacht san eitlíocht shibhialta idir AE agus an tSín
Cinneadh (AE) 2020/1075 — tabhairt i gcrích an chomhaontaithe maidir le sábháilteacht san eitlíocht shibhialta idir AE agus an tSín
Cinneadh (AE) 2018/1153 — maidir le síniú, thar ceann AE, an chomhaontaithe maidir le sábháilteacht san eitlíocht shibhialta idir AE agus an tSín
CAD IS AIDHM LEIS AN GCOMHAONTÚ AGUS LEIS NA CINNTÍ?
Tá sé mar aidhm leis an gcomhaontú dúbailt gan ghá a sheachaint i meastóireacht agus deimhniú táirgí aerloingseoireachta sibhialta agus ar an gcaoi sin costais don earnáil eitlíochta a laghdú, sábháilteacht eitlíochta agus comhoiriúnacht chomhshaoil a chur chun cinn agus rochtain ar mhargaí aerloingseoireachta a chéile a éascú. Ceadaítear le Cinneadh (AE) 2018/1153 síniú an chomhaontaithe ag an Aontas Eorpach. Tugtar Comhaontú (AE) 2020/1075 i gcrích leis an gcinneadh thar ceann AE.
PRÍOMHPHOINTÍ
Raon feidhme
Féadfar roinnt réimsí comhair a chlúdach sa chomhaontú, lena n-áirítear:deimhnithe aeracmhainneachta agus faireachán ar tháirgí aerloingseoireachta sibhialta*; tástáil chomhshaoil agus deimhnithe táirgí aerloingseoireachta sibhialta; deimhniú agus faireachán ar eagraíochtaí deartha agus táirgthe; eagraíochtaí cothabhála a dheimhniú agus faireachán a dhéanamh orthu; ceadúnú agus oiliúint pearsanra; aerárthaí a oibriú; seirbhísí aerthráchta agus bainistíocht aerthráchta.Oibleagáidí ginearáltaGlacfaidh an tAontas Eorpach agus an tSín le torthaí comhlíonta agus le deimhnithe arna n–eisiúint ag údaráis an pháirtí eile, mar a shonraítear san iarscríbhinn maidir le haeracmhainneacht agus deimhniú comhshaoil a ghabhann leis an gcomhaontú. Mura sonraítear é, ní bheidh glacadh cómhalartach le caighdeáin nó rialacháin theicniúla an pháirtí eile nó a n–aitheantas cómhalartach i gceist leis an gcomhaontú. Éascóidh na húdaráis eitlíochta sibhialta faoi seach, Gníomhaireacht Sábháilteachta Eitlíochta na hEorpa (féach an achoimre) agus Riarachán Eitlíochta Sibhialta na Síne cur chun feidhme na hiarscríbhinne.Comhar
Comhaontaíonn an dá pháirtí comhoibriú ar shlite difriúla, lena n–áirítear:a chéile a chur ar an eolas faoi na dlíthe, rialacháin, caighdeáin agus ceanglais ábhartha go léir, chomh maith lena gcórais faoi seach chun deimhnithe a eisiúint, mar aon le hathbhreithnithe orthu; deis a thabhairt dá chéile páirt a ghlacadh mar bhreathnóirí chun saincheisteanna sábháilteachta a imscrúdú agus a réiteach; faisnéis sábháilteachta a mhalartú; comhoibriú agus cuidiú le nósanna imeachta imscrúdaithe agus forfheidhmithe.Comhchoiste
Déanann comhchoiste ar a mbíonn ionadaithe an dá pháirtí a thagann le chéile go rialta maoirseacht ar fheidhmiú éifeachtach an chomhaontaithe.
DÁTA THEACHT I BHFEIDHM
Tháinig an comhaontú i bhfeidhm ar an 1 Meán Fómhair 2020.
CÚLRA
Tá an comhaontú ar cheann de chuspóirí nithiúla straitéis eitlíochta an Aontais Eorpaigh — féach an achoimre.
Le haghaidh tuilleadh faisnéise, féach:Beartas eitlíochta seachtraí (An Coimisiún Eorpach).
PRÍOMHTHÉARMAÍ
Táirge aerloingseoireachta sibhialta: aon aerárthach sibhialta, inneall aerárthaigh, nó lián aerárthaigh nó fochóimeáil, fearas, nó cuid de, suiteáilte nó le suiteáil air.
PRÍOMHDHOICIMÉID
Comhaontú i ndáil le sábháilteacht na heitlíochta sibhialta idir an tAontas Eorpach agus Rialtas Dhaon-Phoblacht na Síne (IO L 240, 24.7.2020, lgh. 4-23)
Cinneadh (AE) 2020/1075 ón gComhairle an 26 Meitheamh 2020 maidir le tabhairt i gcrích an Chomhaontuithe i ndáil le sábháilteacht san eitlíocht shibhialta idir an tAontas Eorpach agus Rialtas Dhaon-Phoblacht na Síne (IO L 240, 24.7.2020, lgh. 1-3)
Cinneadh (AE) 2018/1153 ón gComhairle an 26 Meitheamh 2018 maidir le síniú, thar ceann an Aontais Eorpaigh, maidir le sábháilteacht eitlíochta sibhialta idir an tAontas Eorpach agus Rialtas Dhaon-Phoblacht na Síne (IO L 210, 21.8.2018, lch. 2)
DOICIMÉID GHAOLMHARA
Faisnéis maidir le teacht i bhfeidhm an Chomhaontaithe i ndáil le sábháilteacht na heitlíochta sibhialta idir an tAontas Eorpach agus Rialtas Dhaon-Phoblacht na Síne (IO L 3, 7.1.2021, lch. 3)
Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún — Straitéis Eitlíochta don Eoraip (COM(2015) 598 final, 7.12.2015)
Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún — Beartas Eitlíochta Seachtraí an Aontais Eorpaigh — Ag Tabhairt Aghaidh ar Dhúshláin sa Todhchaí (COM(2012) 556 final, 27.9.2012)
Nuashonraithe 26.10.2020